Frank Nørgaards klimaforskning og anden forskning – del 2
Randers Amtsavis bragte den 2. februar et interview med formanden for miljø- og teknikudvalget, Frank Nørgaard (FN). Jeg har tryktestet Frank Nørgaards ord ved at spørge fagfolk herom. I del 1 kommenterede jeg på interviewet med Frank Nørgaard. I denne del 2 kommenterer jeg på et interview, Randers Amtsavis havde med en landmand fra Nørbæk
Som en opfølgning på Nørgaard-artiklen bragte Randers Amtsavis den 3. februar et interview med en lodsejer fra et projekt i Skals Ådal. Lodsejeren undrer sig over, at det kan have en klimaeffekt at vådlægge en ådal, hvor der ikke dyrkes korn, og som allerede i dag er våd meget af tiden. Det er også rigtigt, at det har en større klimaeffekt pr. hektar at vådlægge tørvejord, hvor der dyrkes korn. Det har dog også en effekt at sikre en stabil høj grundvandsstand i områder der ikke dyrkes. Så længe de gamle dræn og grøfter fungerer og vandløbet graves dybt og grøden skæres, vil grundvandet stå lavt i tørre perioder. Og hvis sådan en periode falder sammen med en varm periode, bliver tørven omsat og CO2-en frigivet.
En måde at forstå det på er at forestille sig et glas med syltede agurker. Hvis man skruer låget af glasset og stiller det ud på terrassebordet, sker der ikke noget, så længe agurkerne er dækket af vand. Hvis vandet forsvinder, sker der ikke ret meget, så længe det er koldt som nu. Men når det bliver varmt i vejret, forsvinder agurkerne hurtigt. Sådan er det også med tørven.
Klimagasserne er desuden ikke den eneste grund til at lave vådområder. Skals Å løber ud i en del af Limfjorden, som er meget belastet af kvælstof. Når man sløjfer dræn og grøfter, bliver udledningen af kvælstof mindre. Kvælstoffet forsvinder op i atmosfæren som frit kvælstof, hvor det modsat klimagasserne ikke gør nogen skade. Hvis vi ikke gør dette, bliver landbruget om få år ramt af ”kvælstofhammeren”. Det vil blandt andet betyde, at man ikke må bruge så meget gødning som i dag. Og så kan det blive svært at dyrke den højtliggende jord på fornuftig vis. 
Vi bør derfor alle, lokalpolitikere, projektmedarbejdere og lodsejere bestræbe os på at gå positivt ind i vådlægningen af de gamle ådale, kær og moser.
Frank Nørgaard har bragt gennemgåede problematik i Miljø og Teknik udvalget – det gør Radikale Venstre også, med et noget mere bred-synet view end Dansk Folkeparti

